COMUNICAT DE PRESĂ

**Inspecţia judiciară a exercitat acţiunea disciplinară**

**faţă de un judecător**

**Bucureşti, 27 octombrie 2015** - Inspectorii judiciari din cadrul Direcţiei de inspecţie judiciară pentru judecători au dispus, prin rezoluţia din 15 octombrie 2015, exercitarea acţiunii disciplinare faţă de doamna Daniela DETEŞAN, judecător la Tribunalul Caraş Severin, pentru abaterile disciplinare prevăzute de art. 99 lit. m) şi t )din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare.

În motivarea acţiunii disciplinare s-a reţinut, pe de o parte, că judecătorul nu a respectat dispoziţiile *Regulamentului de ordine interioară al instanţelor judecătoreşti* în sensul că a permis grefierului de şedinţă completarea soluţiei în sistem informatizat, deşi minuta nu era întocmită şi nu era semnată de ceilalţi membrii ai completului de judecată şi că, pe de altă parte, a încălcat dispoziţiile procedurale care vizează procedura deliberării şi pronunţării hotărârilor judecătoreşti.

Acţiunea disciplinară a fost înaintată Secţiei pentru judecători în materie disciplinară a Consiliului Superior al Magistraturii, care va decide cu privire la răspunderea judecătorului în cauză.

**Compartimentul de Informare Publică şi Relaţii cu Mass Media**